Nou barogwato,
barogwakododutabo nou Judeu doge enomea makudure aiwuge eimijerage,
nouia Judeu doge eimijerage,
nou jorduware Judeu doge eno bakaru jiwuge emagore pui tuwo tumeardae tawuje tuwo Jesus bito rugadu.
Nono ere Jesus kogudo.
Dukejere ere Jesus reko nou boe eimijera governador Pilatos bagai rugadu.
Etaregodure Jesus apo Pilatos ae dukeje Pilatos unarare Jesusji.
Akore:
– Boe rugadu kana?
Judeu doge eimijera kurireu nure aki rugadu kana?
Jesus akore:
– Uu.
Boe jokodu jire akagoino.
Nou ure Judeu doge enomea maku Pao Kurireu aiwuge eimijerage emago pegare Jesus rore jiboeji nou Pilatos biagai.
Ewadrarodure Jesus rore jiboeji.
Dukodire Pilatos makore Jesusji pugeje.
Akore:
– Egore aro pegaie.
Kočare amagokare boeji ewadaru jipagi.
Mare Jesus makokare boeji pugeje.
Dukodire Pilatos jorduwakare nuba turomode Jesusji pugeje.
Judeu doge ewadae Páscoa kejere Pilatos ure ia ro pegareu tawuje baičoreu piji Judeu doge eroiaji.
Judeu doge emagomode ia ro pegareu ieji dukeje Pilatos umode nou ro pegareu tawuje baičoreu piji utuwo pugeje.
Ro pegareuge emagare baičoreu tada nou joruji.
Iage ekorigodure pui ba kurireu tada dukodire ere ia imedu bito.
Dukodire eragojere nono baičoreu tada.
Ia ro pegareu imedu rakojere ebo jamedu.
Iere Barrabás.
Aino čare boe emagore Pilatoji uwo ia ro pegareu tawuje baičoreu piji utuwo pugeje turoiaji.
Dukodire Pilatos makore ei.
Akore:
– Tagaidure iwo awu Judeu doge eimijera kurireu tawuje baičoreu piji utuwo pugeje?
Jesus jire nou Pilatos akoino.
Pilatos jorduware nou ure Judeu doge enomea maku Pao Kurireu aiwuge eimijerage emeardae pegare Jesus jituji.
Etaidure boe emeartoruwo tu pudui rugadu.
Dukodire etaregodure Jesus apo Pilatos ae boe emeartorukawo Jesusji pugeje.
Mare Pilatos jorduware Jesus ro pegareu bokwaie duji.
Dukodire aidure Jesus utuwo pugeje.
Aidukare turo pegawo Jesusji.
Mare nou ure Judeu doge enomea maku Pao Kurireu aiwuge eimijerage ere boe ero jodo.
Dukodire nou boe emagore Pilatoji uwo ro pegareu imedu Barrabás tawuje baičoreu piji utuwo pugeje.
Mare Pilatos makore ei.
Akore:
– Nuba iromode awu tagagoino Judeu doge eimijera kurireuji?
Nou boe doge ekudugodure.
Egore:
– Nou Jesus bito!
Bito ipo padure pugajejewu keje!
Pilatos akore:
– Kodiba tagagoino?
Ro pegareu pa?
Mare ewiapagakare ji.
Ere tugudu rakado.
Egore:
– Bito ipo padure pugajejewu keje rugadu!
Pilatos aidure tuwo nou boe doge ewudugugo.
Dukodire rore nono etaidu mogadure.
Ure Barrabás tawuje baičoreu piji utuwo pugeje.
Dukejere ure tugobaigarege edo boeto Jesusji tapira biri iku tabo.
Nono ure Jesus maku etai ewo bito ipo padure pugajejewu keje.
Tugobaigarege ere tugeragu Jesusji.
Ere turemo apo nou tugimijera Pilatos uwaito.
Nono emagore nouia tugobaigarege ewagai.
Ere bato pui nono Jesus ae.
Nono ere ia boe eimijera kurireu ukudau areia motureu tugu Jesusji.
Nou areia kaworu dugunure.
Ere ia boe eimijera kurireu atadawu towuje.
Ere nou atadawudo botoguruče.
Dukejere ere tugu Jesus aoto atadawuwo ema.
Nono emago pegare Jesusji.
Egore:
– Judeu doge eimijera kurireu nure aki.
Boe pemegawo ai awikawo jii toro.
Mare tuwudorekeadae tabore egoino Jesusji.
Nono ere ipo to Jesus aoraji.
Ere todoguru to ji.
Ere tubu jodo Jesus jokorai.
Ere tuie jodo mototo tuwudorekeadae pegareu tabo.
Ere tumago pegareu akedudo dukeje ere nou boe eimijera kurireu ukudau areia motureu tawuje Jesus piji.
Ere Jesus ukudau areia tugu ji pugeje.
Nono ere tugeragu Jesusji tuduwo apo Jerusalém piji tuwo bito ipo padure pugajejewu keje toro ture boe ewidodureu ka.
Eture Jesus apo dukeje tugobaigarege ere tugeragu ia imeduji oreduwo nou Jesus bitodumode kejewu ipo tabo.
Nou imedu iere Simão.
Aregodure ipoguru piji ba kurireu ka.
Cirene ba kurireu pijiwu nure ema.
Onaregedu imedu iere Alexandre.
Ia onaregedu imedu iere Rufo.
Tugobaigarege ere tugeragu Simãoji oreduwo nou ipo tabo.
Nono eture Jesus apo toro ia tori ao ka.
Ewadaru tabo nou tori iere Gólgota.
Boe ewadaru tabo iere:
“Boe ewireuge etaora ra jeta reo.”
Ere ia jorubo barigu vinho kuruto.
Nou jorubo iere mirra.
Nono ere nou vinho kuru maku Jesus ai kuduwo če.
Mare Jesus aidukare tuguduwo če.
Nono tugobaigarege ere Jesus bu ipo padure pugajejewu keje.
Ere Jesus ukudau areia pedo pui.
Ere tuwadumode tabowu tori rogu barigu tuiorduwawo ioguduba umode tugeragu Jesus ukudau areiaji.
Meri jeture toro baru kugajeje dukeje ere bu ipo padure pugajejewu keje.
Ere atugoreboe bu ipo keje Jesus aora bukajeje.
Egore:
– Judeu doge eimijera kurireu reo.
Ere ia ro pegareu ime pobedu doge emugudo nono Jesus apo jamedu nou meriji.
Ia rakojere Jesus kana pemegareu jagwai.
Metia rakojere Jesus kana pegareu jagwai jamedu.
Boe etaregodure nono dukeje ere taora paradudo.
Emago pegare Jesusji.
Egore:
– Akagore amoduie Pao Kurireu uwai butudo mare merimoduie pobe metia bokware dukeje amoduie rakojedo pugeje.
Kočare amodukare arawuje nou ipo piji?
Ča arawuje.
Amodukare akinorudo nou ipo piji rugadu?
Nou ure Judeu doge enomea maku Pao Kurireu aiwuge eimijerage,
nou jorduware Judeu doge eno bakaru jiwuge emagore pui tugodakagiriwo Jesusji.
Egore:
– Awu imedu akore tumoduie boe ekinorudo.
Mare roiwakare tuwo činorudo.
Kočare umodukare boe ekinorudo rugadu.
Umode turawuje awu ipo piji dukeje pameartorumode ji.
Kočare umode boe ekinorudowu karegure ema pugeje.
Israel doge eimijera kurireu karegure ema rugadu.
Nou ro pegareuge epadure ipo keje Jesus apowuge emago pegare Jesusji nou boe eimijera pegareugebo jamedu.
Meri aregodure pagaia ka dukeje boečodure moto jamedu boe parugajeje.
Boečodure rugadu.
Nou boečo kodure kuri toro nou três hora ka.
Nou três hora otobiji baru aregodure nono tumogadure pugeje.
Dukeje čare Jesus makore tugudu tabo tuwadaru tabo.
Akore:
– Eloí.
Eloí.
Lemá sabactani?
Boe ewadaru tabore akore:
– Pao Kurireu.
Pao Kurireu.
Kodiba are akera ra ipiji?
Boe emeardure nou Jesus bataruji dukeje egore:
– Tawiapagado.
Jesus kudugodure Elias bagai.
Ia imedu rekodure ia esponja tabo.
Ure nou esponja pegodo vinho kuru tabo.
Nono aregodure tabo Jesus ae.
Ure nou esponja kogudo ipo oto tabo.
Nono ure nou esponja raido nou ipo tabo toro Jesus okwa ka.
Akore:
– Pabagamode Elias bagai uwo Jesus rawuje nou ipo piji.
Nono Jesus kudugodu rakare tugiarigodure dukodi dukeje bire.
Nou areia kurireu bararere Pao Kurireu uwai ja tadawu ure tuwowuje nou bai ja oto piji moto ka jamedu.
Ia tugobaigarege eimijera rakoje puredure nou Jesus padure kejewu ipoji.
Jordure Jesus bire duji.
Akore:
– Boe rugadu.
Pao Kurireu onaregedu nure ema rugadu.
Areme eragojere nono jamedu.
Etaiwo jaere Jesus ae.
Iarodo iere Maria Madalena.
Metago iere Salomé.
Ia etumedago iere Maria jamedu.
Nou Maria ore ime ere pobe.
Ia iere Tiago.
Umana iere José.
Jesus rakoje kimore Galiléia moto keje dutabo nou areme emeartorure ji.
Aino eragojere nou Jesus bireu keje.
Ia areme etaregodure Jerusalém piji turagojewo nono jamedu.
Merirekodutabo José aregodure.
Arimatéia ba kurireu kejewu nure ema.
Boe eimijera nure ema jamedu.
Boe etaidure ji.
Emeartorure ji.
Nou José upagare Pao Kurireu bagai boe eiamedu boe eimijerawo ema.
Aino čare Jesus bire sexta feira meri keje.
Dukodire José uture boe eimijera Pilatos bagai tumagowo ji.
Pogurukare tumagowo ji.
Aidure tuwo Jesus tugu mototo.
Pilatos okeare Jesus bire kuri aino duji.
Makore tugobaigarege eimijera bagai tunarawo ji Jesus bagai.
Nou tugobaigarege eimijera akore Jesus bie rugadu.
Nono Pilatos akore:
– Kočare Jesus bire kuri je.
Nono Pilatos makore Joseji uwo tugeragu Jesusji uwo tugu mototo.
Nono José ure akirodo ia boe ekudau areia motureuji.
Uture tabo bireu Jesus ae.
Ure Jesus rawuje nou ipo piji.
Ure Jesus upodo nou areia tabo.
Nono ure Jesus tugu ia tori poro maiwuto nono Judeu doge ero mogadure.
Ere nou tori porodo tuwo ia bireuge etugu nono.
Mare ekare ia bireuge etugu nou tori poroto raga.
Ča José ure Jesus tugu nou tori poroto dukeje ure ia tori kurireu bu nou tori poro je keje tuwo miwuje.
Areme eku kidure rore aino duji.
Iarodo iere Maria Madalena.
Metago iere Maria.
José uče nure ema.
Emagere erduware kaiba Jesus padure.
Sábado boečoji nou areme ere tudawuje tuwo akirodo roreboeji tuwo reko Jesus biri joki.
Iarodo iere Maria Madalena.
Metago iere Maria.
Tiago uče nure ema.
Metago iere Salomé.
Domingo meriji,
ča boečoto eture nou tori poro ka.
Epuredugodure dukeje emagore pui.
Egore:
– Nuba paromode pawo nou tori poro jado?
Tori kurireu padure nou tori poro je keje.
Paragakare pawo nou tori kurireu tawuje nou tori poro piji.
Etaregodure dukeje etaiwore mare nou tori kurireu padukare nou tori poro je keje pugeje.
Dukodire ere turemo nou tori poroto rugadu.
Nono erdure ia ipareduji.
Mugure nono nou tori poro ja tada.
Ukudau areia kigadu maere ji rugadu.
Dukodire čare epagudugodure nou ipareduče.
Nou iparedu makore ei.
Akore:
– Tabagudukaba.
Iorduware kaba bagaiba taroino taemaru tabo.
Tagaiwonure Nazaré pijiwu bitodureu Jesus bagai.
Ča rakojekare woe pugeje.
Tagaiwodo padure kejewu toriji.
Jewodure pugeje.
Tadudo pugeje toro Jesus ure jorduwadowuge ewagai,
Pedro bagai jamedu.
Tawo ewie Jesus utumoduie etododai Galiléia moto ka.
Torore boe erdumoduie pudui.
Ure ewie marigudu erdumoduie pudui toro.